CELEX: 62016CN0471
Language: sk
Date: 2016-08-24 00:00:00
Title: Vec C-471/16 P: Odvolanie podané 24. augusta 2016: Staatliche Porzellan-Manufaktur Meissen GmbH proti rozsudku Všeobecného súdu (tretia komora) zo 14. júna 2016 vo veci T-789/14, Staatliche Porzellan-Manufaktur Meissen GmbH/Úrad Európskej únie pre duševné vlastníctvo (EUIPO)

5.12.2016   
            
            
               SK
            
            
               Úradný vestník Európskej únie
            
            
               C 454/15
            
         
      Odvolanie podané 24. augusta 2016: Staatliche Porzellan-Manufaktur Meissen GmbH proti rozsudku Všeobecného súdu (tretia komora) zo 14. júna 2016 vo veci T-789/14, Staatliche Porzellan-Manufaktur Meissen GmbH/Úrad Európskej únie pre duševné vlastníctvo (EUIPO)
      (Vec C-471/16 P)
      (2016/C 454/29)
      Jazyk konania: nemčina
      
         Účastníci konania
      
      
         Odvolateľka: Staatliche Porzellan-Manufaktur Meissen GmbH (v zastúpení: O. Spuhler a M. Geitz, Rechtsanwälte)
      
         Ďalší účastníci konania: Úrad Európskej únie pre duševné vlastníctvo (EUIPO), Meissen Keramik GmbH
      
         Návrhy odvolateľky
      
      Odvolateľka navrhuje, aby Súdny dvor:
      
                  —
               
               
                  zrušil rozsudok Všeobecného súdu vyhlásený 14. júna 2016 vo veci T-789/14, ako aj rozhodnutie štvrtého odvolacieho senátu ÚHVT z 29. septembra 2014 vo veciach R 1182/2013-4 a R 1245/2013-4,
               
            
                  —
               
               
                  subsidiárne zrušil uvedený rozsudok Všeobecného súdu a vrátil mu vec na ďalšie konanie,
               
            
                  —
               
               
                  uložil odporkyni povinnosť nahradiť trovy konania.
               
            
         Odvolacie dôvody a hlavné tvrdenia
      
      
                  1.
               
               
                  Týmto odvolaním odvolateľka poukazuje na skutočnosť, že v napadnutom rozsudku sa Všeobecný súd dopustil viacerých porušení ZEÚ a nariadenia o ochrannej známke Únie (1).
               
            
                  2.
               
               
                  Odvolateľka po prvé uvádza porušenie práva na spravodlivý proces, tak ako vyplýva z článku 6 ods. 1 ZEÚ v spojení s článkom 47 druhým odsekom Charty základných práv Európskej únie. Všeobecný súd nezohľadnil dokumenty predložené v rámci žaloby. Uvedené dokumenty len dopĺňali predchádzajúce skutkové a právne tvrdenia. Všeobecný súd ani neodôvodnil uvedené nezohľadnenie, a len použil štandardnú formuláciu pochádzajúcu z iného rozsudku, ktorá však na prejednávanú vec nebola uplatniteľná.
               
            
                  3.
               
               
                  Všeobecný súd tým porušil právo odvolateľky na spravodlivý proces, tak ako vyplýva z článku 6 ods. 1 ZEÚ v spojení s článkom 47 druhým odsekom Charty základných práv Európskej únie.
               
            
                  4.
               
               
                  Okrem toho odvolateľka poukazuje na porušenie článku 15 ods. 1 nariadenia č. 207/2009, ktoré vyplýva zo skreslenia skutkových okolností Všeobecný súd svoj rozsudok odôvodňuje tým, že okrem iného odkazuje na skutočnosť, že isté výrobky údajne neboli uvedené v dokumentoch predložených s cieľom preukázať používanie ochrannej známky. Tieto výrobky pritom sú v dokumentoch predložených na preukázanie používania ochrannej známky uvedené.
               
            
                  5.
               
               
                  Týmto konaním Všeobecný súd skresľuje vecný základ konania a porušuje tak článok 15 ods. 1 nariadenia č. 207/2009.
               
            
                  6.
               
               
                  Odvolateľka okrem toho poukazuje na porušenie článku 7 ods. 3 nariadenia č. 207/2009. Všeobecný súd svoj rozsudok odôvodňuje skutočnosťou, že ochranná známka Meissen® predstavuje označenie zemepisného pôvodu. Túto ochrannú známku zapísala odporkyňa v zmysle článku 7 ods. 3 nariadenia č. 207/2009 na základe rozlišovacej spôsobilosti nadobudnutej používaním. Odporkyňa tak s konečnou platnosťou stanovila, že uvedená ochranná známka nepredstavovala označenie zemepisného pôvodu ale označenie obchodného pôvodu.
               
            
                  7.
               
               
                  Vzhľadom na zápis ochrannej známky Meissen® na základe nadobudnutej rozlišovacej spôsobilosti, odporkyňa uznala v súvislosti s touto ochrannou známkou právo na ochranu na základe článku 7 ods. 3 nariadenia č. 207/2009. Všeobecný súd kvalifikuje ochrannú známku Meissen® ako jednoduché označenie zemepisného pôvodu. Všeobecný súd tak de facto znova odníma ochrannej známke Meissen® jej ochranu.
               
            
                  8.
               
               
                  Okrem toho odvolateľka poukazuje na porušenie článku 8 ods. 5 nariadenia č. 207/2009. Všeobecný súd popiera existenciu ochrany dobrého mena podľa článku 8 ods. 5 nariadenia č. 207/2009 a odkazuje na tvrdenie, podľa ktorého neexistuje podobnosť medzi kolidujúcimi výrobkami a službami. Podľa jednoznačného znenia článku 8 ods. 5 nariadenia č. 207/2009 existencia podobnosti medzi výrobkami alebo službami nie je nevyhnutná. Všeobecný súd tak svojím rozsudkom obrátil uvedené ustanovenie na jeho opak.
               
            
         (1)  Nariadenie Rady (ES) č. 207/2009 z 26. februára 2009 o ochrannej známke Európskej únie (kodifikované znenie) (Ú. v. EÚ L 78, 2009, s. 1)